นายหน้ารุกคืบขอนับสัมมนาเป็นชั่วโมงบิน
สมาคมนายหน้าประกันภัยเตรียมขอ คปภ.นับรวมชั่วโมงสัมมนาแทนการอบรม 20 ชม.
31 ม.ค. 2556

สมาคมนายหน้าประกันภัยเตรียมขอ คปภ.นับรวมชั่วโมงสัมมนาแทนการอบรม 20 ชม.
นายปานวัฒน์ กูรมาภิรักษ์ นายกสมาคมนายหน้าประกันภัย เปิดเผยว่า จากเกณฑ์ที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ทางสมาคมฯ กำลังดำเนินการยื่นขอให้ทาง คปภ.ให้นับชั่วโมงการสัมมนา เข้าเป็นการอบรมจำนวน 20 ชั่วโมง จากเกณฑ์ใหม่ที่จะต้องเข้าอบรมความรู้ จรรยาบรรณ และความซื่อสัตย์จำนวน 50 ชั่วโมง เพื่อขอต่อใบอนุญาตการเป็นนายหน้าประกันชีวิตและประกันภัย
“ในเบื้องต้นทาง คปภ.เห็นด้วยโดยจะนับชั่วโมงสัมมนาให้ 20 ชั่วโมง ฉะนั้นจะเหลือเวลาที่จะต้องเข้าอบรม 30 ชั่วโมง เพราะการเข้าอบรม 50 ชั่วโมง อาจจะไม่มีเวลาพอ” นายปานวัฒน์ กล่าว
นายปานวัฒน์ กล่าวว่า ในช่วง 2 ปีที่ผ่านมา คปภ.ได้ออกกฎเกณฑ์ควบคุมฐานะการเงินของบริษัทนายหน้า โดยให้เพิ่มทุนจดทะเบียนขั้นต่ำจาก 1 ล้านบาท เป็น 2 ล้านบาท และดำรงเงินกองทุนไว้ที่ 1 ล้านบาท และถ้าทำธุรกิจนายหน้าประกันชีวิตด้วย จะต้องจดทะเบียนขั้นต่ำเพิ่มขึ้นเป็น 4 ล้านบาท และดำรงเงินกองทุนเป็น 2 ล้านบาท แต่บริษัทนายหน้าเพิ่งเพิ่มทุนกันได้เมื่อปลายปีที่ผ่านมา